วิตกสหรัฐขาดดุลการค้ากดดาวโจนส์ปิดวานนี้ร่วงกว่า 140 จุด
ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (5 พ.ค.) โดยได้รับแรงกดดันจากข้อมูลที่ระบุว่า สหรัฐมียอดขาดดุลการค้าเพิ่มขึ้นอย่างมากในเดือนมี.ค. นอกจากนี้ ตลาดหุ้นนิวยอร์กยังได้รับปัจจัยลบจากการร่วงลงของตลาดหุ้นทั่วโลกรวมถึงตลาดหุ้นยุโรป เป็นผลมาจากความวิตกกังวลเกี่ยวกับปัญหาหนี้กรีซ
6 พ.ค. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (5 พ.ค.) โดยได้รับแรงกดดันจากข้อมูลที่ระบุว่า สหรัฐมียอดขาดดุลการค้าเพิ่มขึ้นอย่างมากในเดือนมี.ค. นอกจากนี้ ตลาดหุ้นนิวยอร์กยังได้รับปัจจัยลบจากการร่วงลงของตลาดหุ้นทั่วโลกรวมถึงตลาดหุ้นยุโรป เป็นผลมาจากความวิตกกังวลเกี่ยวกับปัญหาหนี้กรีซ
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 17,928.20 จุด ร่วงลง 142.20 จุด หรือ -0.79%, ดัชนี NASDAQ ปิดที่ 4,939.33 จุด ลดลง 77.60 จุด หรือ -1.55% และดัชนี S&amp;P500 ปิดที่ 2,089.46 จุด ลดลง 25.03 จุด หรือ -1.18%
ตลาดหุ้นนิวยอร์กร่วงลงหลังดัชนีดาวโจนส์ตลาดหุ้นนิวยอร์กปิดร่วงลงหลังจากกระทรวงพาณิชย์สหรัฐเปิดเผยว่า ยอดขาดดุลการค้าเดือนมี.ค.ของสหรัฐพุ่งขึ้นแตะระดับ 5.14 หมื่นล้านดอลลาร์ จากเดือนก.พ.ที่ระดับ 3.59 หมื่นล้านดอลลาร์ เนื่องจากยอดการนำเข้าสูงกว่ายอดส่งออก นอกจากนี้ ตลาดหุ้นนิวยอร์กยังได้รับแรงกดดันจากการร่วงลงของตลาดหุ้นทั่วโลกเมื่อวานนี้ โดยตลาดหุ้นจีนดิ่งลงไปกว่า 4% ขณะที่ตลาดหุ้นยุโรปร่วงลงอย่างหนัก อันเนื่องมาจากความวิตกกังวลเกี่ยวกับปัญหาหนี้กรีซ
หุ้นวอลท์ ดีสนีย์ ปรับลง 0.20% แม้บริษัทเปิดเผยผลประกอบการรายไตรมาสอยู่ที่ 2.1 พันล้านดอลลาร์ ส่วนหุ้นเคลล็อก ดิ่งลง 1.5% หลังบริษัทเปิดเผยผลประกอบการไตรมาสแรกลดลง 44% เพราะผลกระทบจากการแข็งค่าของสกุลเงินดอลลาร์
ขณะที่นักลงทุนจับตาดูออโตเมติก ดาต้า โพรเซสซิ่ง อิงค์ (ADP) จะเปิดเผยตัวเลขจ้างงานของภาคเอกชนสหรัฐประจำเดือนเม.ย.ในเวลา 19.15 น.วันนี้ตามเวลาไทย นอกจากนี้ ทางการสหรัฐจะเปิดเผยข้อมูลประสิทธิภาพการผลิตและต้นทุนแรงงานต่อหน่วยเบื้องต้นประจำไตรมาส 1/2558 ในเวลาดังกล่าวเช่นกัน